stanford-oval/wikipedia huggingface dataset:
Montereau-Fault-Yonne
Maantiede > Vesistöt

Vaikka Yonnen ja sen sivujokien varsille on rakennettu useita tekojärviä, tulvia esiintyy yhä säännöllisesti, varsinkin silloin, kun Yonnen ja Seinen virtaama on samanaikaisesti huipussaan. Todella suuri tulva sattui viimeksi tammikuussa 1955. Sen jälkeen kun Seinen varrelle vuonna 1966 valmistui tekojärvi, Lac d'Orient, tulvat tulivat entistä harvinaisemmiksi ja heikoimmiksi. Vielä harvinaisemmiksi ne tulivat sen jälkeen, kun Auben allas valmistui vuonna 1989 ja ryhdyttiin entistä parempiin varotoimiin..
Maantiede > Kulkuväylät ja liikenneyhtiöt

Pariisin ja Lyonin välinen rautatie kulkee Monterau-Fault-Yonnen kautta, ja sen varrella siellä on rautatieasema. Pariisin Gare de Lyonista Monterau'hon liikennöi SNCF:n Transilien-linja R.
Moottoritie A5 ja valtatie A6 kulkevat läheltä Montereaun ohi. Montereaun ja sen naapurikuntien alueella liikennöivät SiYonnen linja-autot.
Montereau-Fault-Yonnen jokisatama on 33 hehtaarin laajuinen teollisuussatama.
Nimen alkuperä

Paikkakunnan nykyinen nimi johtuu keskiaikaisesta nimestä Monasteriolum, joka oli käytössä 1100-luvun alussa. Nimen vanhoja kirjoitusasuja ovat olleet Musterolium 1176, Musteriolum 1191, Mousterel en four d'Ion 1220, Monstrolium 1227, Forum Musteroli 1228, Monsterolum in furco Yone 1236 ja Monsterolium 1254.  Nimi johtuu ilmeisesti gallialais-roomalaisesta sanasta monasteriolu, joka oli latinan monasterium -sanan diminutiivinen johdannainen. Latinan sana monasterium merkitsee varsinaisesti luostaria, mutta sen johdannaista monasteriolum on aikoinaan käytetty paikoista, joissa on sijainnut pieni kappeli, vaikka paikalla ei olisi koskaan ollutkaan luostaria. Samasta sanasta on muodostunut myös paikannimi Montreuil. Nimellä Monasteriolum on ilmeisesti alkujaan tarkoitettu Seinen ja Yonnen väiin rakennettua Pyhälle Mauritiukselle omistettua kappelia.  Tässä tapauksessa nimen loppuosa -iolu tai -euil on kuitenkin ilmeisesti sekoitettu toiseen diminutiiviseen johtimeen -el, joka useissa muissakin ranskan kielen sanoissa on aikojen kuluessa muuntunut muotoon -eau.
Nimen loppuosa "Fault-Yonne" on keskiajalla esiintynyt muodossa en four de Yonne ("Yonnen haarassa"), mutta jo vuonna 1438 myös muodossa ou fault d'Yonne..  Nimen nykyisessä muodossa esiintyvä sana fault johtuu nykysranskassa harvinaiseksi käyneestä verbistä faillir, jonka alkuperäinen merkitys on pudota. ka Täten nimi viittaa kaupungin sijaintiin Yonne-joen suulla.
Vuodesta 1992 nimen virallinen kirjoitusasu on Montereau-Fault-Yonne. Aikaisemmin kirjoitettiin Montereau-faut-Yonne.
Historia

Viime aikoina on tehty useita neoliitti-, pronssi- ja rautakautisia arkeologisia löytöjä, jotka osoittavat, että Seinen ja Yonnen yhtymäkohdan ympärillä on ollut asutusta jo yli 6 000 vuoden ajan. Antiikin aikana nykyisen Montereaun paikalla sijaitsi Condaten kaupunki. Sen nimi johtui jokien yhtymiskohtaa tarkoittavasta gallian kielen sanasta.
Nykyisen kaupungin synty liittyy 500-luvulla rakennettuun pieneen munkkiluostariin, Monasteriolum, jonka kappeli omistettiin Pyhälle Martille. Kaupunki jakautui tällöin kolmeen seurakuntaan: Saint-Nicolas Seinen itä- ja pohjoispuolella, Saint-Maurice Seinen ja Yonnen välissä ja Saint-Loup Yonnen länsipuolella. Kaupungin talous perustui kauppaan, erityisesti vilja- ja sikamarkkinoihin.
Vuonna 1055 kuninkaan sotilaat karkottivat arkkipiispan avustuksella kreivi Renard de Sensin (k. 1055) kotikaupungistaan. Hän pakeni alastomana ja löysi turvapaikan Blois'n kreivin Eudesin luota, joka oli kuningas Robert II Hurskaan vävy ja tuolloin jo Provinsin lääninherra. Blois'n kreivi tarjoutui riidan sovittelijaksi. Palkkioksi palveluksista Renard de Sens luovutti Montereaun hänen hallintaansa.
Vuonna 1026 Raynard, Sensin kreivi rakensi Seinen ja Yonnen väliin linnan voidakseen periä jokia pitkin kulkevilta kauppiailta tullia. Näin Montereausta tuli läänitysalue.
Montereau oli vain yksi Blois'n kreivin alueista, sillä hänelle kuuluivat myös muun muassa Troyes, Provins, Bar-sur-Aube, Château-Thierry, Vitry ja Chaumont. Sitä paitsi 1000-luvun alussa kreivi Eudes de Blois onnistui saamaan vallan myös Briessä ja Champagnessa. Hänen isänsä oli yrittänyt ottaa hallintaansa myös Melunin kuitenkaan onnistumatta. Montereau teki hänelle mahdolliseksi katkaista jokiliikenne Yonnella, joka tuolloin oli tärkeä viinin, puun ja villan kuljetusreitti, ja eristää Sénonais melkein 300 vuodeksi. Champagnen kreivi myönsi 1100-luvun lopulla odottamatta Blois'n kreiville varoja linnan kunnostamiseksi. Kun Blois'n kreivin seuraaja oli alaikäinen, kuningas Filip II August vaati Montereauta välittömästi hallintaansa. Sotilaallisesti kreivikunnan pääkaupunki saattoi saada apua Marolles-sur-Seinen linnasta puolustautuakseen Sensin ja varakreivi Valleryä ja Gâtinais'n varakreivi Moret'ta vastaan. Paikallinen porvaristo oli epäilemättä päässyt kaupallisen seikkailun makuun siitä päättäen, että kaupungeissa esiintyi 1200-luvulta lähtien "de Montereau" -nimisiä sanansaattajia.
1200-luvulla Champagnen kreivi Thibaut nousi kapinaan kuningas Ludvig IX Pyhää vastaan. Kuningas rankaisi häntä pakottamalla hänet luovuttamaan Montereau suoraan kuninkaan hallintaan. Vuonna 1359 Navarran kuningas Kaarle II, jonka hallintaan kaupunki oli päätynyt hänen champagnelaisen syntyperänsä vuoksi, menetti sen Ranskan kruununperilliselle, myöhemmälle kuningas Kaarle V:lle.
Kirkollisesti Montereau kuuluu Sensin hiippakuntaan ja Marollesin tuomiorovastikuntaan.
Historia > Bourgognen herttuan murha

Tanneguy du Châtel ja Arnaud Guilem de Barbazan surmasivat Burgundin herttua Juhana I Pelottoman Montereaun sillalla 10. syyskuuta 1419 tämän ollessa matkalla tapaamaan Ranskan kruununperillistä, myöhempää kuningas Kaarle VII:ttä. Teon tarkoituksena oli, ettei kruununperillinen voisi saada vaatimuksilleen tukea Bourguignoneilta, ja samalla kyseessä oli kosto vuonna 1407 suoritetusta Orléansin herttua Ludvig I:n murhasta. Tapaus johti Armagnacien ja Bourgignonien väliseen sisällissotaan, joka käytiin satavuotisen sodan kestäessä. Sillalle, jolla murha tapahtui, on myöhemmin kiinnitetty muistomerkki.
Murhatun herttuan poika Filip III valtasi kaupungin 23. kesäkuuta 1420 Englannin kuningas Henrik V:n tuella saadakseen haltuunsa isänsä varustukset, jotka olivat kahdeksan kuukauden ajan olleet haudattuina Notre-Dame de Montereaun kirkkomaahan. Ranskan kuningas Kaarle VII valtasi kaupungin vuonna 1428, mutta pian se joutui uudestaan englantilaisten haltuun. Ranskan Kaarle VII sai sen takaisin 10. lokakuuta 1437 pitkän taistelun jälkeen, jossa hänen joukkojaan johti Arthur III de Bretagne. Kruununperillinen, myöhempi kuningas Ludvig XI osallistui myös taisteluun. Vuonna 1567, uskonsotien aikana, Louis I Condé valloitti kaupungin lyhyeksi ajaksi. Vuonna 1587 Montereaun asukkaat asettuivat Liigan puolelle, mutta hyväksyivät lopulta vuonna 1590 uuden kuninkaan Henrik IV:n lailliseksi hallitsijaksi.
Historia > Fajanssiteollisuus

Vuonna 1755 Montereauhon perustettiin fajanssitehdas. Vuonna 1796 englantilainen poliitikko Christophe Potter, ranskalaisen yrityksen johtaja ja salainen agentti, sai haltuunsa Saint-Nicolas'n fajanssitehtaan. Vuosina 1796–1815 hän omisti Montereaussa kolme tehdasta. Montereaun fajanssitehdas fuusioitiin vuonna 1840 Creilin tehtaan kanssa Faïence de Creil-Montereau -nimiseksi yhtiöksi. Vuonna 1920 sen osti Faïence de Choisy-le-Roi. Fajanssiteollisuus Montereaussa päättyi vuonna 1955.
Historia > Montereau 1800-luvulla

Napoleon sai 18. helmikuuta 1814 Montereaussa yhden viimeisistä voitoistaan itävaltalaisista.
Vuonna 1848 avattiin Montereaun ja Troyesin välinen rautatieyhteys. Koska rata Pariisiin ei ollut vielä valmis, Montereau-Troyes -rautatieyhtiö sai ajaksi tammikuusta elokuuhun 1849 väliaikaisen luvan käyttää Melunin ja Montereaun välistä rataosaa. Täten Troyesistä pääsi Pariisiin matkustamalla ensin junalla Montereaun kautta Meluniin, sieltä lautalla Corbeiliin ja edelleen toisella junalla Corbeilista Pariisiin.
Pariisin ja Lyonin välinen, Melunin, MOntereaun ja Tonnerren kautta kulkeva rautatie otettiin käyttöön vuonna 1849. Syyskuussa 1888 avattiin myös linja MOntereausta Egrevillen kautta Souppesiin. Kesäkuussa 1890 höyryveturi Flaman teki maailman nopeusennätyksen kulkemalla 144 km/h Sensin ja Montereaun välillä.
Vuoden 1870 sodassa Montereau oli preussilaisten miehittämänä marraskuusta 1870 kesäkuun 8. päivään 1871.
Montereau kehittyi 1800-luvulla pieneksi teollisuuskeskukseksi, jossa fajanssiteollisuuden lisäksi toimi kemian- ja lasiteollisuutta. Tämä kehitys jatkui 1900-luvulla.
Historia > Montereau 1900-luvulla

Toisen maailmansodan aikana Montereau joutui raskaan pommituksen kohteeksi Saksan miehittäessä Ranskan touko-kesäkuussa 1940. Kaupungin keskustan korttelit ja sillat tuhoutuivat tai kärsivät vakavia vaurioita. Ne jälleenrakennettiin 1950-luvun alussa.
Kaupungin historiassa alkoi uusi vaihe 1950-luvun loppulla, kun vahvistettiin Pariisin seudun kehitys- ja organisaatiosuunnitelma (ransk. Plan d'aménagement et d'organisation générale de la région parisienne, PADOG, Île-de-Francen seutukaavan (Schéma directeur de la région Île-de-France) varhainen edeltäjä. Seine-et-Marnen väestön kasvu pyrittiin tasapainottamaan kolmelle alueelle, joiden keskuksina olivat Meaux, Melun ja Montereau. Samalla kaupunkia päätettiin laajentaa Survillen tasangolle. Sen jälkeen kun tälle silloin vielä maatalouskäytössä olleelle alueelle vuonna 1955 oli rakennettu pikataloalue, ryhdyttiin rakentamaan uutta kaupunginosaa, jossa oli määrä olla 6000 asuntoa. Seinen ja Yonnen yhtymäkohdan tienoille suunniteltiin myös laajaa teollisuusaluetta, mikä edellytti suuren satama-altaan kaivamista, jotta suurikokoiset jokialukset pääsisivät alueelle. Suunnitelman mukaan Montereaun väkiluku olisi kasvanut 45 000:een. Teollisuusalueen kohtaamien taloudellisten vaikeuksien ja uusien kaupunkien 1970-luvulla käymän kilpailun vuoksi Montereau ei kuitenkaan ole kasvanut läheskään niin paljon kuin tuolloin kaavailtiin.
Politiikka ja hallinto > Ystävyyskaupungit

Montereau-Fault-Yonnen ystävyyskaupunkeja ovat:
Walldürn, Saksa
Otley, Iso-Britannia
Paredes, Portugali
Aydin, Turkki
Sadi, Marokko
Chishui, Kiina.
Väkiluvun kehitys

Montereaussa oli 17173 asukasta vuonna 2013. Asukasluvun kehitys tunnetaan suoritettujen väestönlaskentojen ansiosta vuodesta 1793 saakka. 2000-luvun alusta lähtien Ranskan yli 10000 asukkaan kunnissa on  suoritettu väestönlaskenta joka vuosi, pienemmissä kunnissa vain joka viides vuosi.
| Montereau-Fault-Yonnen asukasmäärän kehitys |
| --- | --- | --- | --- | --- | --- | --- | --- | --- | --- | --- | --- | --- | --- |
| Vuosi |  1793  |  1800  |  1806  |  1821  |  1831  |  1836  |  1841  |  1846  |  1851  |  1856  |  1861  |  1866  |  1872  |
| Väestö | 3 115 | 3 364 | 3 453 | 3 945 | 4 153 | 4 494 | 4 450 | 4 492 | 4 465 | 6 603 | 6 217 | 6 748 | 6 714 |
| ±% | —     | +8.0% | +2.6% | +14.2% | +5.3% | +8.2% | −1.0% | +0.9% | −0.6% | +47.9% | −5.8% | +8.5% | −0.5% |
| Vuosi |  1876  |  1881  |  1886  |  1891  |  1896  |  1901  |  1906  |  1911  |  1921  |  1926  |  1931  |  1936  |  1946  |
| Väestö | 7 041 | 7 306 | 7 709 | 7 672 | 8 041 | 7 929 | 8 213 | 8 617 | 8 853 | 9 314 | 9 965 | 9 322 | 8 962 |
| ±% | +4.9% | +3.8% | +5.5% | −0.5% | +4.8% | −1.4% | +3.6% | +4.9% | +2.7% | +5.2% | +7.0% | −6.5% | −3.9% |
| Vuosi |  1954  |  1962  |  1968  |  1975  |  1982  |  1990  |  1999  |  2006  |  2008  |  2011  |  2013  |  |  |
| Väestö | 10 119 | 14 121 | 19 789 | 21 568 | 19 413 | 18 657 | 17 768 | 16 768 | 16 275 | 16 573 | 17 173 |  |  |
| ±% | +12.9% | +39.5% | +40.1% | +9.0% | −10.0% | −3.9% | −4.8% | −5.6% | −2.9% | +1.8% | +3.6% |  |  |
Lähteet:
Talous

Huomattavimmat Montereaussa toimivat tehtaat ovat:
Silec Cable, kaapelitehdas, jonka lokakuusta 2005 lähtien omistaa General Cable Corporation
SAM, teräsvalimo ja valssaamo, italialaisen Riva SpA:n tytäryhtiö.
Xella, siporexin valmistaja.
Butagaz, kaasupullojen täyttämiskeskus.
SBC, ent. CERMEF, Solétanche Bachyn tytäryhtiö, erikoisperustusten valmistaja.
Urheilu

Montereau-Fault-Yonne on toiminut kolme kertaa Ranskan ympäriajon lähtöpaikkana ja viimeisenä etappina, vuosina 1977, 2004 ja 2009.
Kulttuuri > Kulttuuritapahtumia ja juhlia

Montereaussa pidetään vuosittain tavallisesti 20.–23. huhtikuuta Saint-Parfait-markkinat sekä kesäkuussa festivaali Montereau Confluences. Joka neljäs vuosi siellä pidetään lisäksi Napoleon-päivät, joissa kaikkialta Euroopasta saapuneet Napoleonin aikaisiin univormuihin pukeutuneet sotilaat esittävät Montereaun taistelua 18. helmikuuta 1814 kuvaavan näytelmän.
Kulttuuri > Oppilaitoksia ja museoita

Gaston-Litaizen kunnallinen musiikkiopisto
Mediateekki Gustave-Flaubert.
Mediateekki Alain Peyrefitte
Fajanssimuseo.
Espace Gaïa -museo
Kulttuuri > Huomattavia rakennuksia ja muistomerkkejä

Pyhän Martin rukoushuone: perustettiin vuonna 1980 Survillen kukkulan itärinteelle, kuuluu Blois'n Saint-Laumerin alaisuuteen. Siitä tuli maatila, joka 1960-luvulla hylättiin. Paikalla on suoritettu kaivauksia, joissa vanhasta kappelista löydettiin muun muassa sarkofageja 1000-1200-luvuilta. Osa niistä on nähtävissä tukipilareissa.
Notre-Dame-et-Saint-Loup'n kollegiaalikirkko. Rakennettiin vuonna 1195 Sensin arkkipiispan perustaman yhdeksän tuomiorovastikunnan kulttipaikaksi. Rakennustöitä jatkettiin 1500-luvulle saakka. Kirkon suojeluspyhimyksiksi määrättiin sekä Neitsyt Maria että Pyhä Loup, kun tuomiokapituli vuonna 1772 lakkautettiin. Kirkkolaivan viidennen pilarin kohdalla katossa on miekka, jonka on väitetty kuuluneen Juhana I Pelottomalle mutta joka todellisuudessa on peräisin Ludvig XIV:n ajalta.
Köyhäintalo Hospice de la Charité de Montereau-Fault-Yonne, yksi kolmesta laatuaan, jotka ovat yhä jäljellä Montereau-Fault-Yonnessa. Vuonna 1695 aatelisrouva Jeanne Chineau lahjoitti sen hyväntekeväisyyslaitokselle. Veljeskunta hoiti siellä kaupungin ja sen lähiseudun köyhiä potilaita vuoteen 1717 saakka.
Napoleonin ratsastajapatsas. Charles Pierre Victor Pajolin veistos pystytettiin toisen keisarikunnan aikana vuonna 1867 Seinen ja Yonnen yhtymäkohtaan. Se paljastettiin 18. elokuuta 1868. Sokkelissa on kaksi reliefikuvaa, jotka esittävät Montreraun taistelua 18. helmikuuta 1814.
Creilin-Montereaun fajanssimuseo. Vuonna 1985 avatussa museossa on 400 esinettä, jotka kuvaavat muotoilun ja koristelun kehitystä sinä aikana (1745–1955), jolloin Montereaussa toimi fajanssitehdas.
Surville : moderni kaupunginosa, joka rakennettiin vuosia 1961–1974 Luc ja Xavier Arsène-Henryn suunnitelmien mukaisesti ja sai Rooman palkinnon. Ministeriön päätöksellä 3. elokuuta 1959 tämä 114 hehtaarin laajuinen alue julistettiin ensisijaiseksi kaupunkirakennusalueeksi. Sinne oli määrä rakentaa 6000 asuntoa, joista kuitenkin rakennettiin vain 4725.
Saint-Martinin kukkulan ja Rougeaux'n luonnonsuojelualue. Perustettiin 27. heinäkuuta 1995 ja on Montereaun kaupungin omaisuutta. Siellä on yli 400 kasvilajia, joista monet rauhoitettuja, sekä useita lintu-, hyönteis- ja nisäkäslajeja. Alue on ympäristöltään vaihteleva ja käsittää metsää, nurmikoita ja niittyjä.
Kulttuuri > Montereau kirjallisuudessa

Antoine Bertinin teoksessa Voyage en Bourgogne (1777) kirjailija kertoo huonosta muistikuvastaan Montereaussa syömästään ateriasta, mutta kuvailee runollisesti Yonnea ja Seineä. Myös Victor Hugo sai Montereausta ilmeisesti huonon vaikutelman. Hän kirjoitti päiväkirjassaan 26. heinäkuuta 1835: "Lähdin eilen aamulla kello seitsemältä höyrylaivalla... Suureksi harmikseni en löytänyt vaunuja enkä tiennyt vielä silloin, lähtisinkö tunnin kuluessa diligenssillä Sensiin vai kabrioletilla Provinsiin. Jouduin tekemisiin ilkeiden vaununvuokraajien kanssa, jotka tekevät kaiken minkä voivat kiskoakseen minulta rahaa."
Alexandre Dumas’n teoksessa Impressions de voyage vuodelta 1858 kuvaillaan kaupunkia sekä kerrotaan Juhana Pelottoman murhasta ja vuoden 1814 taistelussa. Gustave Flaubertin teoksessa L'Éducation sentimentale kirjan päähenkilö Frédéric Moreau lähtee Pariisista laivalla Montereaun kaupunkiin ja käy siellä useita kertoja.  Guillaume Apollinaire mainitseen Montereaun vuonna 1918 julkaistussa runossaan Le flâneur des deux rives.
Camille Mulleyn romaanissa Le dernier Sainte-Hélène' tapahtumat on sijoitettu Montereaun seudulle.
Kulttuuri > Tunnettuja asukkaita

André Barrault (1909–1972), Meaux'n hiippakunnan tuomiorovasti ja kirjailija
Rolland-Michel Barrin, meriupseeri ja aristokraatti, kuoli Montereaussa
Christian Bouillé, taidemaalari ja piirtäjä, syntyi Montereaussa
Pierre Broué, historioitsija ja kirjailija, toimi useita vuosia opettajana Montereaun lyseossa
Franck Butter, koripalloilija, Euroopan mestari 1993, syntynyt Montereaussa
Marcel Capron, poliitikko, syntynyt Montereaussa
Georges Claude, kemisti, joka ensimmäisenä nesteytti ilmaa La Grande-Paroissen tehtaassa lähellä Montereauta
Paul Delair, näytelmä- ja romaanikirjailija, runoilija ja lauluntekijä, syntynyt Montereaussa
Cécile Duflot, ranskalainen vihreä poliitikko, kotoisin Montereausta
Archambaud de Foix-Navailles, Juhana I Pelottoman neuvonantaja ja kamariherra, kuoli Montereaussa 1419
Jordan Ikoko, jalkapalloilija, syntynyt Montereaussa
Yves Jégo, poliitikko ja paikkakunnan määri
Jean-François Jodar, jalkapalloilija, syntynyt Montereaussa
Sébastien Josse, purjehtija, syntynyt Montereaussa
Neeskens Kebano, jalkapalloilija, syntynyt Montereaussa
Lebeuf de Mongermontin suku::
Louis-Martin Lebeuf (1792–1854), Montereaun fajanssitehtaan johtaja ja senaattori toisen keisarikunnan aikana, il achète à Pringy le château de Montgermont.
Adrien Louis Lebeuf (1824–1876), Montereaun fajanssitehtaan johtaja ja paikkakunnan määri. Lisäsi sukunimeensä lisämääreen "de Mongrermont".
Renan Mazéas, näytelmäkirjailija, asui lapsena Montereaussa
Johan Mombaerts, pyöräilijä, syntynyt Montereaussa.
Claire Pérot, näyttelijä ja laulaja, syntynyt Montereaussa
Paul Quesvers, paikallishistoriotsija
Danielle Simonnet, poliitikko, syntynyt Montereaussa
Pierre Thuin, Meaux'n piispa 1791–1793, syntynyt Montereaussa
Laurent Louis Mathieu Henri Tondu, "Tondu-Nangis", Napoleonin voiton 1814 todistaja, joka kirjoitti tapahtumasta selonteon
Charlotte Turckheim, näyttelijä, syntynyt Montereaussa
François Étienne Vasseur, Napoleonin armeijan veteraani, syntyi Montereaussa 1791..
Kirjallisuutta

Paule Fiévet: La Vie à Montereau de 1880 à 1920.  Éditions Amatteis, 1989.  ISBN 2-86849-078-6
Alain Drèze: Le Marie-Louise de l'Empereur.  Éditions Amatteis, 2004.  ISBN 978-2-86849-219-7
Construire la ville. L'urbanisme en Seine-et-Marne au XXe siècle.  Seine-et-Marnen departementin arkistot, 2007.
Aiheesta muualla

Kaupungin viralliset sivut ville-montereau77.fr.
Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista. 
Alkuperäinen artikkeli: fr:Montereau-Fault-Yonne
Monteraun rautatieasema
10. syyskuuta 1419 murhatun Juhana I Pelottoman muistolaatta. Tekstin suomennos: "Vuonna 1419, uudestaan rakennetulla sillalla Johan de Bourgogne kuoli Montereau-Fault-Yonnessa".
Napoleonin ratsastajapatsas Seinen ja Yonnen yhtymiskohdassa.
Place Jean-XXIII, Survillen kaupungiosan keskeinen aukio
Montereaun kaupungintalo muutamia viikkoja ennen joulua.
Pyhän Martin rukoushuone Montereaun luonnonsuojelualueelta katsottuna
La façade de la collégiale Notre-Dame-et-Saint-Loup.
Montereaun fajanssimuseo.
Käännös suomeksi
Miss Eurooppa

Miss Eurooppa -kilpailu on perinteinen kauneuskilpailu, johon osallistuu neitoja kaikista Euroopan maista ja lisäksi muutamasta Euroopan ulkopuolisesta maasta, kuten Turkista ja Israelista. Suomalaiset naiset ovat voittaneet tittelin kuusi kertaa, mikä tekee Suomesta kaikkien aikojen neljänneksi menestyneimmän maan heti Espanjan, Saksan ja Ranskan jälkeen.
Pistetaulukko

Voittoja vuoteen 2006 mennessä:
| Kertoja | Maa |
| --- | --- |
8: Ranska
7: Espanja, Saksa
6: Suomi
5: Itävalta, Turkki
4: Kreikka
3: Italia, Alankomaat, Venäjä
2: Tanska, Unkari, Sveitsi
1: Tšekki, Englanti, Israel, Latvia, Norja, Jugoslavia
Historiaa

Kun Anna-Liisa Leppänen asteli Miss Eurooppa -kilvan lavalle Pariisissa 1948, taustalla piti soida perinteisen suomalaisen laulun. Joku oli kuitenkin toimittanut kujeilumielessä orkesterille eri nuotit ja yleisö sai kuulla "Jos kaikki Suomen järvet viinaksi muuttuisi" -rallin.
Vuoden 1955 Suomessa järjestettyjen Miss Eurooppa -kisojen yhteydessä filmattiin elokuva Miss Eurooppaa metsästämässä, jonka pääosassa näytteli Lasse Pöysti.
Wikimedia Commonsissa on kuvia tai muita tiedostoja aiheesta .
Tatjana Maslova, 1933.
Miss Europe 1954–55.
Miss Europe 2007.
Josh Freese

| Josh Freese |
| --- | --- |

Henkilötiedot
Syntynyt: 25. joulukuuta 1972 (ikä 52)
Ammatti:  muusikko, rumpali, lauluntekijä
Muusikko
Aktiivisena:  1988–
Tyylilajit:  hard rock 
Soittimet:  rummut, kitara, basso, laulu
Yhtyeet:  mm. Guns N' Roses, Nine Inch Nails, The Vandals, A Perfect Circle, Devo, The Offspring, Paramore, Slash
Aiheesta muualla
Kotisivut
  [ Muokkaa Wikidatassa ] [ ohje ]  
Josh Freese (s. 25. joulukuuta 1972, Orlando) on yhdysvaltalainen rumpali ja lauluntekijä. 
Uransa aikana Freese on soittanut useissa eri kokoonpanoissa joko yhtyeen varsinaisena jäsenenä tai sessiomuusikkona. Freese on esiintynyt kaikkiaan yli 250 levyllä. Hän on yksi A Perfect Circlen perustajista sekä The Vandalsin ja Devon pitkäaikainen jäsen. Lisäksi Freese on tehnyt yhteistyötä muun muassa Guns N' Rosesin, Nine Inch Nailsin, Paramoren, Evanescencen, Sublime with Romen, Slashin, Paul Westerbergin, Chris Cornellin, Stingin, Suicidal Tendenciesin, Juliana Hatfieldin, Mike Nessin, The Offspringin, Static-X:n, Weezerin ja Tracy Bonhamin kanssa. Freese on luonut myös soolouraa ja julkaissut neljä sooloalbumia.
Toukokuussa 2023 julkistettiin, että Josh Freese on valittu Foo Fighters -yhtyeen uudeksi rumpaliksi ja korvaa tehtävässä edesmenneen Taylor Hawkinsin.
Valikoitu diskografia > The Vandals

Fear of a Punk Planet (1990)
Sweatin' to the Oldies: The Vandals Live (1991)
Live Fast, Diarrhea (1995)
The Quickening (1996)
Oi to the World!: Christmas With the Vandals (1996)
Hitler Bad, Vandals Good (1998)
Look What I Almost Stepped In... (2000)
Internet Dating Superstuds (2002)
Live at the House of Blues (2004)
Hollywood Potato Chip (2004)
Valikoitu diskografia > Guns N' Roses

Oh My God (1999, single) (End of Days-elokuvan soundtrackilta)
Chinese Democracy (2008)
Valikoitu diskografia > A Perfect Circle

Mer de Noms (2000)
Thirteenth Step (2003)
Emotive (2004)
Valikoitu diskografia > Nine Inch Nails

Year Zero (2007)
The Slip (2008)
Valikoitu diskografia > Evanescence

Fallen (2003)
Valikoitu diskografia > The Offspring

Splinter (2003)
Rise and Fall, Rage and Grace (2008)
Days Go By (2012)
Valikoitu diskografia > Slash

Slash (2010)
Valikoitu diskografia > Sooloura

Destroy Earth As Soon As Possible (1998)
The Notorious One Man Orgy (2000)
Since 1972 (2009)
My New Friends (2011)
Regio V Esquiliae

| Esquiliae> Regio V Esquiliae |
| --- | --- |
 Kaupungin kartta, jossa Esquiliae korostettuna.  Augustuksen Rooman alueet
Kaupunki:  Rooma, Latium, Regio I Latium et Campania, Italia
Koordinaatit:  41°53′27″N, 12°30′47″E
Kaupunginosa nro:  V
Osa-alueet:  Esquilinus (Cispius), Viminalis
Lähialueet:  Regio II Caelimontium, Regio III Isis et Serapis, Regio VI Alta semita
Regio V Esquiliae oli yksi antiikin Rooman kaupungin neljästätoista alueesta (regio). Se käsitti osan Esquilinuksesta sekä Viminaliksen.